Марко Ганчев
Понякога

chitanka.info

И аз като всички

съм отчужден —

от чуждите отчуждава ме моят ден,

за да ме върне при тях с моя труд.

Няма тука причини за смут.

Най-дълготрайната близост е тая.

Не само че не роптая,

а я желая.

Само понякога, и то несмело,

ми се иска да събудя моето село,

настанено отсреща в небостъргача.

По пижами то да наскача

и всеки да каже, че ме познава

както млякото на своята крава,

както в дворчето си пътеката скришна,

както деня,

в който узрява тяхната вишна.

И от мекотата на тона

да пропълзи топлина по бетона,

да премине по алуминия

като по токова линия.

И ако още остане студена досада,

тя да бъде само отвън,

за фасада…

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.